A BIZOTTSÁG 715/2001/EK RENDELETE

(2001. április 10.)

a Skóciától nyugatra (ICES VIa. körzet) élő tőkehalállomány helyreállítására vonatkozó intézkedések és a halászhajók tevékenységére vonatkozó, kapcsolódó ellenőrzési feltételek megállapításáról szóló 456/2001/EK rendelet módosításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb az 1181/98/EK rendelettel[1] módosított, a halászat és akvakultúra közösségi rendszerének létrehozásáról szóló, 1992. december 20-i 3760/92/EGK tanácsi rendeletre[2] és különösen annak 15. cikke (1) bekezdésére,

mivel:

(1) A 456/2001/EK rendelet[3] által a Bizottság a Skóciától nyugatra (ICES VIa. körzet) élő tőkehalállomány helyreállítására vonatkozó intézkedéseket és a halászhajók tevékenységére vonatkozó, kapcsolódó ellenőrzési feltételeket állapított meg.

(2) A tőkehalállomány helyreállítására vonatkozó intézkedések végrehajtásának biztosítására, egy zárt területen eltérés alapján működő hajók tevékenységének feltétele az, hogy egy minimális számú hajóút során megfigyelők dolgozhassanak a fedélzeten.

(3) Annak megerősítésére, hogy a nyílt tengeri fajok és homoki angolnák halászata nem veszélyezteti a tőkehalakat, a megfigyelőket nemcsak a közösségi halászhajókon kell elhelyezni, hanem azokon a harmadik országbeli hajókon is, amelyek ezekre a fajokra halásznak a közösségi halászati vizek zárt területén,

ELFOGADTA EZT A RENDELETET:

1. cikk

A 456/2001/EK rendelet a következőképpen módosul:

1. A 3. cikk a következő 3a. cikkel egészül ki:

"3a. cikk

(1) Közösségi megfigyelőket kell elhelyezni a harmadik országok hajóin legfeljebb 20 alkalommal az 1. cikk (2) bekezdése a) pontjának ii. alpontjában megállapított feltételek szerint, a közösségi vizeknek az 1. cikk (1) bekezdésének a) pontjában meghatározott területén végrehajtott hajóutak esetében. A közösségi megfigyelő feljegyzi a 3. cikk (2) bekezdésében említett információkat.

(2) A Bizottság kijelöli azokat a harmadik országbeli hajókat, amelyek az 1. cikk (2) bekezdése a) pontjának ii. alpontjában megállapított feltételek szerint halászati tevékenységet szándékoznak végezni, és amelyeknek közösségi megfigyelőt kell fogadniuk a fedélzeten. E célból a harmadik ország hajóinak parancsnokai vagy azok képviselői legalább öt munkanappal a végrehajtani kívánt tevékenység megkezdése előtt értesítik a Bizottságot az ilyen szándékról. Ennek az információnak tartalmaznia kell legalább a hajó nevét, rádióhívójelét és - amennyiben lehetséges - a telefon- és faxszámát, a parancsnok nevét, címét és a telefon- és faxszámát vagy a parancsnok képviselőjének a nevét, címét és a telefon- és faxszámát, valamint a tevékenység megkezdésének várható időpontját.

(3) Ha egy harmadik országbeli hajót megfigyelő fogadására jelöltek ki, a Bizottság a (2) bekezdésben említett információ kézhezvételét követő 72 órán belül értesíti a hajó parancsnokát vagy annak képviselőjét arról a kikötőről és időpontról, ahol és amikor a közösségi megfigyelő a hajójára száll.

(4) Tilos halászati tevékenységet végezni az 1. cikk (1) bekezdésének a) pontjában meghatározott területen, ha a harmadik országbeli hajó parancsnoka vagy annak képviselője nem tesz eleget a (2) és (3) bekezdésben megállapított feltételeknek.

(5) A fedélzeten közösségi megfigyelőt fogadó hajók parancsnokai az (1) bekezdésben említett tevékenység befejezése előtt legalább egy munkanappal értesítik a Bizottságot. Ennek az információnak tartalmaznia kell legalább a hajó nevét és rádióhívójelét, a parancsnok nevét, a hajó földrajzi helyzetét és a tervezett kirakodási kikötőt.

(6) A Bizottság haladéktalanul értesíti a parancsnokot a közösségi megfigyelő kiszállásának helyéről és feltételeiről.

(7) A közösségi megfigyelő fogadására kijelölt harmadik országbeli hajó parancsnoka megtesz minden ésszerű erőfeszítést a megfigyelő érkezésének és távozásának elősegítésére, és biztosítja a megfelelő elhelyezési és munkakörülményeket.

(8) A Bizottság azonnal továbbítja az (1) és (2) bekezdésben említett információkat a tagállamoknak."

2. Az 5. cikk a következő bekezdéssel egészül ki:

"(2) A Bizottság legkésőbb június 1-jéig összeállít egy átfogó jelentést a harmadik országbeli hajókra kijelölt megfigyelők tevékenységéről és megállapításairól."

3. A 6. cikk (2) bekezdése az első albekezdés után a következő albekezdéssel egészül ki:

"A harmadik országbeli hajók parancsnokainak azonban faxon, rádióállomás segítségével vagy telexen továbbítaniuk kell a jelentést a Bizottságnak."

2. cikk

Ez a rendelet az Európai Közösségek Hivatalos Lapjában való kihirdetését követő napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 2001. április 10-én.

a Bizottság részéről

Franz FISCHLER

a Bizottság tagja

[1] HL L 164., 1998.6.9., 1. o.

[2] HL L 389., 1992.12.31., 1.

o.

[3] HL L 65., 2001.3.7., 13. o.